别老者王元之二
作者：王令
朝代：宋

paragraphs: 二夷之來始何自，乘我中國方迷昏。
各投陰誣張誕妄，尋附罅隙爲株根。
例誇難能壓甚畏，釣博天下要推尊。
其流汗漫已不制，尚自冲蕩洪其源。
一戎中侵欲內侮，猶遣萬甲疆場屯。
何哉二戎日內壞，不思刷去仍資存。
嘗聞古人第氣類，皆以夷敵禽獸論。
惜乎無倫弗禮義，幾希不得人相捫。
吾觀世之陷此者，不啻火立足向燔。
豈期之子既自悟，不思跳出乃欲𨀛。
余方往就西北食，聞子亦整東南轅。
雖然去就固在子，安忍惜手不試援。